Document ID: 31988D0270

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 14ης Απριλίου 1988
για τροποποίηση της απόφασης 88/93/ΕΟΚ που δίνει άδεια στο Ηνωμένο Βασίλειο να περιορίσει την εμπορία σπόρων ορισμένων ποικιλιών καλλιεργουμένων φυτικών ειδών
(Το κείμενο στην αγγλική γλώσσα είναι το μόνο αυθεντικό)
(88/270/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργούμενων φυτικών ειδών (1), όπως τροποποιήθηκε τελευταία από την οδηγία 86/155/ΕΟΚ (2), και ιδίως το άρθρο 15 παράγραφος 7,
την αίτηση που κατατέθηκε από το Ηνωμένο Βασίλειο,
Εκτιμώντας:
ότι, σύμφωνα με τις διατάξεις του άρθρου 15 παράγραφος 1 της προαναφερόμενης οδηγίας, οι σπόροι προς σπορά και τα φυτά προς φύτευση που ανήκουν σε ποικιλίες καλλιεργούμενων φυτικών ειδών οι οποίες έχουν γίνει επίσημα αποδεκτές κατά το 1985 σε τουλάχιστον ένα κράτος μέλος και επιπλέον τηρούν τις προϋποθέσεις που αναφέρονται στην εν λόγω οδηγία δεν υπόκεινται, μετά τις 31 Δεκεμβρίου 1987, σε κανέναν περιορισμό εμπορίας ως προς την ποικιλία εντός της Κοινότητας·
ότι, εντούτοις, το άρθρο 15 παράγραφος 2 της εν λόγω οδηγίας προβλέπει ότι μπορεί να δοθεί σε ένα κράτος μέλος, μετά από αίτησή του, η άδεια να απαγορεύει την εμπορία σπόρων προς σπορά και φυτών προς φύτευση ορισμένων ποικιλιών·
ότι, το άρθρο 15 παράγραφος 7 της εν λόγω οδηγίας προβλέπει ότι η περίοδος που έχει προβλεφθεί στο άρθρο 15 παράγραφος 1 μπορεί να παραταθεί όταν υπάρχει σοβαρός λόγος·
ότι το Ηνωμένο Βασίλειο έχει υποβάλει αίτηση για παροχή αδείας σύμφωνα με το άρθρο 15 παράγραφος 2 της εν λόγω οδηγίας για έναν ορισμένο αριθμό ποικιλιών διαφόρων φυτικών ειδών·
ότι η απόφαση 88/93/ΕΟΚ της Επιτροπής (3) παρέτεινε όσον αφορά το Ηνωμένο Βασίλειο την προθεσμία που αναφέρεται στο εν λόγω άρθρο 15 παράγραφος 1, μετά τις 31 Δεκεμβρίου 1987 έως τις 31 Μαρτίου 1988, όσον αφορά τις ποικιλίες Minaret (λόλιο το ιταλικό) και Entrar (λόλιο το πολυετές), με σκοπό να δώσει στην Επιτροπή τη δυνατότητα να συμπληρώσει την εξέταση αυτών των ποικιλιών·
ότι δεν αποδείχθηκε ότι είναι δυνατόν να συμπληρωθεί η εξέταση της ποικιλίας Minaret μέχρι τις 31 Μαρτίου 1988 και είναι ως εκ τούτου αναγκαίο να παραταθεί η ανωτέρω περίοδος μέχρι τις 31 Μαΐου 1988·
ότι η αίτηση του Ηνωμένου Βασιλείου όσον αφορά την ποικιλία Entrar έχει αποσυρθεί·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 4 της απόφασης 88/93/ΕΟΚ τροποποιείται ως εξής:
1. Η ημερομηνία «31 Μαρτίου 1988» αντικαθίσταται από την ημερομηνία «31 Μαΐου 1988».
2. Οι λέξεις «Lolium perenne L.» και «Entrar» διαγράφονται.
Άρθρο 2
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 14 Απριλίου 1988.

Labels: 4
18
6